Miközben Szijjártó Péter a magyarok mentésében erélytelen Uniót emlegette, egy nagyon fontos dologról nem tett említést.

Az Európai Unió koordinációja elkésett és jelentéktelen volt a magyar állampolgárok repatriálásában, járvány elöli menekítésében - fejtegette hétfőn, március 30-án a Parlamentben a külügyminiszter. A valóság elég gyorsan kopogtatott az ajtón - egy nappal később már tudhattuk, hogy az EU 101 magyart szállított vissza Európába a világ minden tájáról.

A Népszava birtokába jutott információk szerint az itthon ostorozott Brüsszel azonban ennél többet is tehetett volna a világban szétszórt magyarokért – ehhez csak egy, bár fontos lépést kellett volna megtennie az Orbán-kabinetnek. Nem tették meg.

A szerkesztőséghez eljuttatott, március 31-i keltezésű levelezésben Ujhelyi István, az MSZP EP-képviselője kérdezte, Paraskevi Michout, az Európai Bizottság Humanitárius Segélyek és Polgári Védelem Főigazgatóságának (ECHO) vezetőjét. Michu Ujhelyi kérdésére jelezte,

Magyarország a kérdéses időpontig nem csatlakozott az Unió Civil Mentési Mechanizmusához, (Union Civil Protection Mechanism, -UCPM). Pedig a program csütörtökig 54 repülőjárattal több mint 10 ezer uniós állampolgárt menekített ki 21 országból,

az Európai Bizottság pedig a tagok esetében a mentési-szállítási költségek 75 százalékát is fizeti. és több mint 2000 nem uniós európai polgár repatriálásában is segített - a neten elérhető statisztikájuk szerint. Tény, hogy az UCPM támogatásával eddig kimentettek között volt a fent említett 101 magyar is, akik francia, német, belga vagy cseh mentőjáratok utasaihoz csatlakoztak. A mentési mechanizmushoz azonban így sem ártott volna csatlakozni, hiszen ez komolyabb védelmet jelent az ad hoc segítségnyújtásnál,

Mindezek után minimum visszás az EU megkésett, jelentéktelen koordinációját emlegetni – pláne úgy, hogy Szijjártó meg sem említette a mentési mechanizmus létét és szerepét.

A 256 utast szállító francia repülő nem mellékesen az UCPM támogatásával tért vissza Kínából. Pedig a külügyminiszter február 2-án még jegyzékben köszönte meg francia kollégájának, Jean-Yves Le Driannak, hogy gépükön térhetett vissza Európába, Párizsba a hét Vuhanból kimentett magyar is.

Az ügyben megkerestük a Külgazdasági -és Külügyminisztériumot: szerettük volna megtudni, hogy

A kormány eddig miért nem csatlakozott a mentési költségek háromnegyedét is átvállaló uniós programhoz ?

Március 31. és április 2. között történt-e ebben változás, benyújtották azóta csatlakozási kérelmüket?

Ha nem csatlakoznak, akkor mért nevezi jelentéktelennek Szijjártó a magyarok kimentésért tett uniós erőfeszítéseket?

Április elsején este elküldött kérdéseinkre napokig nem érkezett felelet, bár a külügy közben reagált egy más témában elküldött kérdésünkre. Április 6-án viszont az alábbi választ kaptunk - a minisztérium levelét változtatás nélkül közöljük.

"Jelenleg is zajlik Magyarország történetének legnagyobb hazatérési akciója, amelynek keretében eddig több mint 6000 magyarnak segítettünk hazajönni. Naponta több százan tudnak hazajönni a Külgazdasági és Külügyminisztérium közreműködésben. A magyar kormány számára az volt a legfontosabb, hogy minél előbb biztonságban tudjuk állampolgárainkat, ezért késlekedés és várakozás nélkül megkezdtük hazahozataluk szervezését.



"A brüsszeli támogatási mechanizmus életbe léptetéséről Magyarország csak akkor kapott értesítést, amikor már - az európai országok többségéhez hasonlóan - egy hónapja dolgoztunk a magyarok hazahozatalán, és már több ezer honfitársunkat sikerült hazasegíteni."

"A hazatérési akciókat vagy egyedül, vagy más országokkal együttműködésben hajtottuk végre, százas nagyságrendben segítve egymás állampolgárait."